**B. Osobitná časť**

**K § 1**

Upravuje sa predmet nariadenia, ktorým je ustanovenie podmienok poskytovania podpory na opatrenia v rámci spoločnej organizácie trhu s vínom – propagácia, reštrukturalizácia vinohradu, poistenie úrody a investície.

**K § 2**

Ustanovujú sa podmienky, ktoré musí spĺňať žiadateľ o podporu na oprávnené opatrenia zahrnuté do národného podporného programu v rámci spoločnej organizácie trhu s vínom. Tieto podmienky sú prevzaté z § 8a ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov ako všeobecné predpoklady pre oprávnenie na poskytnutie dotácie. Žiadateľovi o podporu sa zároveň ustanovuje povinnosť uskutočňovať výber dodávateľa tovarov, stavebných prác a výber poskytovateľa služieb určených na vykonanie opatrení podľa § 1 tak, aby bola zachovaná hospodárnosť, efektívnosť a účinnosť výdavkov vynaložených na ich vykonanie. Táto povinnosť je v odseku 2 explicitne ustanovená, nakoľko na prijímateľov podpory sa podľa § 8 ods. 3 zákona č. 343/2015 Z. z. o verejnom obstarávaní a o zmene a doplnení niektorých zákonov nevzťahujú povinnosti postupovať podľa § 8 ods. 1 a 2 uvedeného zákona, resp. používať postupy verejného obstarávania, avšak musia dodržiavať pravidlá nakladania s verejnými prostriedkami podľa § 19 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. Dodržanie uvedených pravidiel žiadateľ o podporu deklaruje predložením troch cenových ponúk a zdôvodnením výberu, najmä pokiaľ sa žiadateľ napriek nižšej cenovej ponuke rozhodne pre drahší variant. Táto povinnosť sa však nevzťahuje na žiadateľa o podporu na vykonanie opatrenia reštrukturalizácia vinohradu, nakoľko za vykonanie tohto opatrenia sa podpora poskytuje vo výške podľa štandardnej stupnice, ustanovenej v zmysle čl. 24 ods. 1 nariadenia (EÚ) č. 2016/1150.

**K § 3**

Propagáciou sa rozumejú propagačné a informačné aktivity. Opatrenie propagácia a podpory s tým súvisiace sa členia podľa miesta uplatňovania propagácie a to na propagáciu v tretích krajinách a v členských štátoch Európskej únie.

**K § 4**

Týka sa podpory propagácie v členských štátoch EÚ. Ustanovuje sa, ktorá osoba je oprávnená na poskytnutie tejto podpory, na aké činnosti sa bude poskytovať podpora a aké podmienky musí žiadateľ splniť. Oprávneným žiadateľom sú osoby spadajúce pod vymedzenie v čl. 3 nariadenia (EÚ) č. 2016/1149. V odseku 1 sa taktiež ustanovuje, že podporu možno poskytnúť len žiadateľovi, ktorý splnil podmienky podľa § 7 ods. 2 až 4, čo znamená, že ich nesplnenie zo strany žiadateľa má za následok stratu nároku na poskytnutie podpory. Podpora by sa mala poskytovať len etablovaným právnickým združeniam a organizáciám, ktoré existujú už aspoň päť rokov a ktoré majú predošlé skúsenosti s propagáciou vína.

**K § 5**

Týka sa podpory propagácie v tretích krajinách. Ustanovuje sa, ktorá osoba je oprávnená na poskytnutie tejto podpory, kto poskytuje podporu, na aké činnosti sa bude poskytovať podpora a aké podmienky musí žiadateľ splniť. Oprávneným žiadateľom sú osoby spadajúce pod vymedzenie v čl. 3 nariadenia (EÚ) č. 2016/1149. V odseku 1 sa taktiež ustanovuje, že podporu možno poskytnúť len žiadateľovi, ktorý splnil podmienky podľa § 7 ods. 2 až 4, čo znamená, že ich nesplnenie zo strany žiadateľa má za následok stratu nároku na poskytnutie podpory. Podpora by sa mala poskytovať len etablovaným združeniam, organizáciám a výrobcom, ktorí existujú už aspoň päť rokov a ktorí majú predošlé skúsenosti s propagáciou vína. Podpora sa poskytuje na opatrenia podľa čl. 45 ods. 2 písm. a) až d) nariadenia (EÚ) č. 1308/2013.

**K § 6**

Ustanovuje sa termín predkladania žiadosti o podporu na propagáciu a povinné náležitosti ako súčasti žiadosti o podporu nevyhnutné pri posudzovaní žiadostí o podporu. Cieľovými skupinami pre propagáciu v treťom štáte sú priamo koneční spotrebitelia, ale aj prípadní obchodní partneri, importéri a pod. Pre propagáciu v členskom štáte je cieľovou skupinou hlavne konečný spotrebiteľ, ale aj obchodné spoločnosti, predajcovia a pod. Povinne predkladané prílohy majú osvedčovať splnenie podmienok pre poskytnutie podpory.

**K § 7**

Predpokladom poskytnutie podpory na propagáciu je schválenie žiadosti o túto podporu. Na základe právoplatného rozhodnutia platobnej agentúry je potom možné začať vykonávať opatrenia, ktorých vykonanie bolo spolu so žiadosťou schválené. Možnosť predĺžiť lehotu na ukončenie schváleného opatrenia bola prevzatá z čl. 4 delegovaného nariadenia Komisie (EÚ) 2016/1149. Ustanovujú sa aj ďalšie povinnosti žiadateľa, najmä povinnosť oznámiť platobnej agentúre ukončenie vykonávania schváleného opatrenia.

**K § 8**

Spolu s oznámením o ukončení opatrenia propagácie sa platobnej agentúre predkladá aj žiadosť o poskytnutie podpory za propagáciu, na základe ktorej sa začína konanie o poskytnutí podpory. Ide o samostatné konanie odlišné od konania o schválení žiadosti, pričom výsledkom konania o poskytnutí podpory za propagáciu je rozhodnutie, na základe ktorého dôjde k vyplateniu samotnej podpory, ak boli splnené príslušné podmienky.

**K § 9**

Ustanovuje sa výška podpory na obidva druhy opatrenia na propagáciu a finančné limity pre samotné investície.

**K § 10**

Ustanovuje sa, ktorá osoba je oprávnená na poskytnutie podpory na reštrukturalizáciu, na aké opatrenia v rámci reštrukturalizácie sa bude poskytovať podpora a aké podmienky musí žiadateľ splniť. Ustanovuje sa tiež minimálna a maximálna plocha vinohradu, ktorú možno reštrukturalizovať a minimálna hustota výsadby novovysadených rastlín viniča, ktorú je potrebné dosiahnuť. V odseku 1 sa taktiež ustanovuje, že podporu možno poskytnúť len žiadateľovi, ktorý splnil podmienky podľa § 16 ods. 1 až 4, čo znamená, že ich nesplnenie zo strany žiadateľa má za následok stratu nároku na poskytnutie podpory.

**K § 11 až 14**

Ustanovujú sa ciele a podmienky pre jednotlivé opatrenia, ako aj možnosti vzájomnej kombinácie s inými opatreniami. Opatrenie zmena odrôd sa ustanovuje s cieľom prispôsobenia sa novým trhovým podmienkam a zmene spotrebiteľského správania. Cieľom je nová výsadba vysoko kvalitných odrôd a odrôd tradičných pre daný región. V prípade realizácie opatrenia sa vinohrad vysadí novými odrodami, inými ako boli v pôvodnom vinohrade. Opatrenie presun vinohradu je zamerané na využívanie kvalitnejších vinohradníckych plôch a regiónov, ako aj svahovitých oblastí, pričom sa umožňuje uplatňovať súbežnú výsadbu. Pri použití súbežnej výsadby sa však neuhrádzajú náklady za vyklčovanie a ani náklady za straty na príjmoch, keďže žiadateľovi v takom prípade straty na príjmoch nevznikajú, nakoľko priebežne využíva aj pôvodnú vinohradnícku plochu. Opatrenie vyklčovanie je zamerané na odstránenie všetkých krov viniča a opornej konštrukcie z vinohradu v spojení s vykonávaním opatrenia zmena odrôd, zmena sponu alebo presun vinohradu. Po vyklčovaní vinohradu sa musí do dvoch rokov od vyklčovania zrealizovať výsadba reštrukturalizovaného vinohradu.

**K § 15**

Ustanovuje sa termín predkladania žiadosti o podporu na reštrukturalizáciu, povinné náležitosti ako súčasti žiadosti o podporu a čo musí obsahovať projekt reštrukturalizácie. Povinne predkladané prílohy majú osvedčovať splnenie podmienok pre poskytnutie podpory. Zároveň sa ustanovuje, že žiadateľ musí pozemok vinohradníckej plochy, ktorý plánuje reštrukturalizovať, identifikovať v registri poľnohospodárskych pôdnych blokov, ktorý vedie Výskumný ústav pôdoznalectva a ochrany pôdy. Ide o geografický informačný systém (GIS), tzv. LPIS, ktorý je tvorený primárne evidenciou využitia poľnohospodárskej pôdy. V záujme správnej identifikácie pozemku je v odseku 2 zakotvená povinnosť podávať aj žiadosť o podporu v poľnohospodárstve v súvislosti so schémami priamych platieb, aj keby príslušný žiadateľ o takýto typ podpory nežiadal. V taktom prípade žiadateľ odovzdá formulár žiadosti o podporu v poľnohospodárstve v súvislosti so schémami priamych platieb len s vyplnenou identifikáciou pozemku v LPIS.

**K § 16**

Predpokladom poskytnutie podpory na reštrukturalizáciu je schválenie žiadosti o túto podporu. Na základe právoplatného rozhodnutia platobnej agentúry je potom možné začať vykonávať opatrenia, ktorých vykonanie bolo spolu so žiadosťou schválené. Ustanovujú sa termíny začatia a skončenia realizácie jednotlivých opatrení a povinnosti žiadateľa o podporu na reštrukturalizáciu v súvislosti s povinnými oznámeniami agentúre.

**K § 17**

Spolu s oznámením o ukončení opatrenia reštrukturalizácie sa platobnej agentúre predkladá aj žiadosť o poskytnutie podpory za reštrukturalizáciu, na základe ktorej sa začína konanie o poskytnutí podpory. Ide o samostatné konanie odlišné od konania o schválení žiadosti, pričom výsledkom konania o poskytnutí podpory za reštrukturalizáciu je rozhodnutie, na základe ktorého dôjde k vyplateniu samotnej podpory, ak boli splnené príslušné podmienky.

**K § 18**

Ustanovuje sa, že sumy podpory na reštrukturalizáciu vinohradu sú uvedené v prílohe č. 1. Slovenská republika pri určovaní týchto súm vychádzala zo štandardnej stupnice, ustanovenej podľa čl. 24 ods. 1 vykonávacieho nariadenia Komisie (EÚ) 2016/1150. Výpočty na účel zostavenia štandardnej stupnice zabezpečil nezávislý subjekt s primeranou odbornosťou v oblasti vinohradníctva a vinárstva, pričom takto určené sumy nákladov na jednotlivé opatrenia boli následne upravené s ohľadom na regionálne rozdiely medzi Bratislavským krajom a ostatnými krajmi Slovenskej republiky. Suma podpory za vykonanie opatrení v Bratislavskom kraji bola stanovená tak, aby zodpovedala 50% priemerných nákladov a suma podpory za vykonanie opatrení v ostatných krajoch bola stanovená tak, aby zodpovedala 75% priemerných nákladov. Toto rozdelenie vyplýva z ustanovenia čl. 46 ods. 6 nariadenia (EÚ) č. 1308/2013, podľa ktorého príspevok EÚ na skutočné náklady na reštrukturalizáciu a konverziu vinohradov nepresiahne 50 % a príspevok EÚ na náklady na reštrukturalizáciu a konverziu v menej rozvinutých regiónoch nepresiahne 75 %. Na rozdiel od opatrení propagácie, poistenia úrody a investícií sa teda v texte návrhu nariadenia vlády SR neuvádza, koľko percent oprávnených výdavkov je možné refundovať, pretože výška celkovej podpory na hektár je pevne stanovená v prílohe č. 1. Pri opatreniach zmena odrôd, zmena sponu alebo presun vinohradu boli určené tri stupne podpory, a to v závislosti od priemernej hustoty výsadby. Minimálna hustota výsadby je podľa §10 ods. 3 návrhu nariadenia vlády SR 4000 novovysadených rastlín viniča na hektár.

**K § 19**

Ustanovuje sa, ktorá osoba je oprávnená na poskytnutie podpory na poistenie, aké druhy poistenia sa podporujú a ustanovuje sa najmenšia plocha vinohradu oprávnená na podporu na poistenie. V odseku 1 sa taktiež ustanovuje, že podporu možno poskytnúť len žiadateľovi, ktorý splnil podmienky podľa § 20 ods. 3, čo znamená, že ich nesplnenie zo strany žiadateľa má za následok stratu nároku na poskytnutie podpory.

**K § 20**

Ustanovuje sa termín predkladania žiadostí o podporu na poistenie a uvádzajú sa povinné prílohy žiadosti, ktoré sú nevyhnutné pri posudzovaní žiadostí o podporu. Povinne predkladané prílohy majú osvedčovať splnenie podmienok pre poskytnutie podpory.

**K § 21**

Ustanovuje sa percentuálna sadzba maximálnej výšky podpory v závislosti od predmetu poistenia.

**K § 22**

Ustanovuje sa, ktorá osoba je oprávnená na poskytnutie podpory na investície, na aké opatrenia v rámci investícií do podnikov sa bude poskytovať podpora a aké podmienky musí žiadateľ splniť. Oprávneným žiadateľom sú osoby spadajúce pod vymedzenie v čl. 32 nariadenia (EÚ) č. 2016/1149. V odseku 1 sa taktiež ustanovuje, že podporu možno poskytnúť len žiadateľovi, ktorý splnil podmienky podľa § 24 ods. 2 a 3, čo znamená, že ich nesplnenie zo strany žiadateľa má za následok stratu nároku na poskytnutie podpory. Doposiaľ bola na sudy vyplácaná len malá časť podpory na vnútorné vybavenie predajných a prezentačných priestorov. Ak by sa podporil aj nákup drevených sudov, umiestnených vo výrobnom podniku mimo prezentačných priestorov, bolo by to z hľadiska vyplatených prostriedkov oveľa efektívnejšie. QR kódy ako dvojrozmerné kódy pre rýchle dekódovanie sú mimoriadne efektívne, prinášajú zvýšený záujem spotrebiteľov o pôvod vína, čo priamo napomáha boju proti klamaniu o pôvode vína, respektíve o kvalite vína. Možnosť označovať korkové a sklenené uzávery fľašovaného vína výrazom „Districtus Slovakia Controllatus“ alebo „D.S.C.“  je určená pre vína s chráneným označením pôvodu.

**K § 23**

Ustanovuje sa termín predkladania žiadostí o podporu na investície a uvádzajú sa povinné prílohy žiadosti, ktoré sú nevyhnutné pri posudzovaní žiadostí o podporu. Zakotvuje sa povinnosť žiadateľa, ktorý vedie účtovníctvo, uložiť do registra účtovných závierok svoju účtovnú závierku, aby mala platobná agentúra možnosť overiť, že žiadateľov podnik nie je podnikom v ťažkostiach, ktorým sa podpora podľa čl. 50 ods. 2 nariadenia (EÚ) č. 1308/2013 neposkytuje. Povinne predkladané prílohy majú osvedčovať splnenie podmienok pre poskytnutie podpory.

**K § 24**

Uvádzajú sa povinnosti žiadateľa o podporu na investície v súvislosti s oznamovaním agentúre o ukončení opatrenia.

**K § 25**

Spolu s oznámením o ukončení investičného opatrenia sa platobnej agentúre predkladá aj žiadosť o poskytnutie podpory za investície, na základe ktorej sa začína konanie o poskytnutí podpory. Ide o samostatné konanie odlišné od konania o schválení žiadosti, pričom výsledkom konania o poskytnutí podpory za investície je rozhodnutie, na základe ktorého dôjde k vyplateniu samotnej podpory, ak boli splnené príslušné podmienky.

**K § 26**

Ustanovujú sa finančné limity a percentuálna sadzba maximálnej výšky podpory
na investície v závislosti od toho, či žiadateľ o podporu realizuje opatrenie v menej rozvinutom regióne lebo v inom regióne.

**K § 27**

Ustanovujú sa povinnosti žiadateľa v súvislosti so stiahnutím žiadosti, ďalej umožniť vykonávanie kontroly na mieste a povinnosti krížového plnenia po realizácii s následnými sankciami. Rovnako sa ustanovuje vylúčenie čerpania podpory na toto opatrenie z iného dotačného titulu.

**K § 28**

 Ustanovuje sa, že prípady začaté podľa doterajšieho nariadenia vlády SR sa dokončia podľa doterajšieho nariadenia vlády SR. Zároveň sa však ustanovuje, že podporu
za projekty reštrukturalizácie bude možné vyplatiť podľa navrhovaného nariadenia vlády SR, nakoľko sa tým zjednoduší proces vyplácania a umožní sa tým poskytovať podporu vo väčšej výške. Toto ustanovenie sa navrhuje v záujme zabezpečiť spravodlivé a nediskriminačné podmienky pre nových a aj pre aktuálnych žiadateľov. Podmienkou je, že projekt reštrukturalizácie zodpovedá štandardom ustanoveným v navrhovanom nariadení vlády SR, teda že bola dosiahnutá hustota výsadby nových rastlín aspoň 4000/ha, miera ujatia výsadby je aspoň 80% atď.

**K § 29**

Ustanovuje sa vykonanie právne záväzných aktov Európskej únie uvedených v prílohe č. 2.

**K § 30**

Uvádza sa zrušovacie ustanovenie. Má dôjsť k zrušeniu nariadenia vlády Slovenskej republiky č. 63/2015 Z. z. o podmienkach poskytovania podpory v rámci spoločnej organizácie trhu s vínom.

**K § 31**

Ustanovuje sa termín nadobudnutia účinnosti návrhu nariadenia vlády SR. Navrhovaná účinnosť je potrebná z toho hľadiska, že žiadosti o poskytnutie podpory na poistenie sa podávajú už k 15. máju 2017.

**K prílohe č. 1 k nariadeniu vlády č. .../2017 z. z.**

Ustanovujú sa najvyššie možné sumy podpory pre jednotlivé opatrenia na reštrukturalizáciu vinohradu a výška paušálnej náhrady za straty na príjmoch.

**K prílohe č. 2 k nariadeniu vlády č. ... /2017 z. z.**

Uvádza sa zoznam vykonávaných právne záväzných aktov Európskej únie.